Jesús nin tjevele na,
tjemey niswá,
Jerusalén moꞌo jámatsja jupj.
Tucucꞌ ntꞌa tjacꞌ,
tucucꞌ niná Olivos ló,
neꞌaj way pꞌin Betfagé ntꞌa,
Betania neꞌaj pꞌin ꞌotsꞌipj.
Neꞌaj tjacꞌ na,
jupj discipulopan mátꞌeya sin tjejyama,
tjevele yupj jis lal:
“Lowa yupj jis wa lejen̈ ntꞌa.
Neꞌas tjalawú na,
soysoy tsjicj ca nucú.
Mwen tsyuꞌpa ton̈ca jupj.
Casá ꞌosos secj jupj custjay.
ꞌOsocté ncumaná,
ma ꞌe.
Pꞌa wa ca nu la müꞌüyas ca nacj tsjan nu lo jay socté soysoysos.
Wola mvelé Nujepa jos jupj.
Nin welé na,
ꞌücj ca nsem yupj jis lal.”
Mpes niyom jupj sin tjejyama tjil,
Jesús tjevele jinwá tjunuc yupj.
Yupj soysoy jasoctsja na,
jupj soysoy ꞌesepj tjowelepj yupj jis lal:
—¿Tsjan nu lo jay socté soysoysos?
Yupj tjowelepj:
—Qjuis Jepa jos jupj.
Mpes ꞌüctsja quinam yupj jis lal.
Soysoy Jesús ntꞌa tjaman quinam.
Sin quip pjeꞌapa soysoy lüicj casá la tsjinan ne Jesús soysoy casá tjoꞌonsopj.
Jupj soysoy casá tjáꞌasa tjemey na,
gente pꞌa wa sin quip jümücj casá tapajatj,
pülül casapa lo winin Jesús.
Tucucꞌ palavin tjemey,
tucucꞌ niná Olivos ló,
neꞌaj pꞌin quinam Jerusalén.
Pjü neꞌaj tjelyawun̈ ꞌücj jisastsja,
jupj discipulopan pajal pülücj,
ꞌücj jisastsja pajal.
ꞌÜsüs pjac tjowelepj Dios poꞌó,
yümücj pjac tjowelepj yupj,
Jesús pajal ꞌüsüs la tjiji mpes.
La pülücj pajal ꞌüsüs la tjiji,
yom pꞌin ma polel liji jinwá.
Tjowelepj:
—Jepa maꞌajam Jesús.
Dios pajal ꞌüsüs ca la mijis jupj mpes.
Dios mpes vele jupj,
Dios ne cupj qjuis Jepa Püné.
Mpes tsjun poꞌo patja ꞌüsüs ca mpatjam.
Cupj pajal ꞌüsüs ca mvelecj Dios poꞌó.
Dios tsjun poꞌo püꞌü jupj.
Fariseopan nepenowá Jesús lal jiltsja wa.
Tjowelepj Jesús lal:
—Jis capj tjeveꞌle jipj discipulopan,
yupj javelepj mpes.
Jis tjijyüꞌta ma mvelecj niná,
jipj pajal püné.
Jesús yupj jis wala tjevele:
—Yupj lyájasa nacj,
pwen witjacj ca nin pꞌiyá la mpuyucj wa.
Tꞌücꞌ velé napj.
Más ꞌin neꞌaj pꞌin tjacꞌ quinam Jesús Jerusalén ntꞌa.
Jerusalén tjinyuca na,
pajal jólatsja Jerusalén mpes,
ne la tipiya jupj.
(Jupj seletsja jis wa Jerusalén moꞌo lejen̈ pjü malala jis mpalas.
Seletsja pasal malala ca jis mpalas neꞌaj tapatjá.)
Niná jupj tjevele Jerusalén ntꞌa patja mpes:
—Po nola nun mpes,
nun ma nusin tjiꞌyüsa ꞌoyn ne ꞌüsüs nsem nun Dios lal.
Yacjaj pꞌin ꞌücj nin cüpalastsja.
Quina ma polel nusin ꞌyüsa ꞌoyn ne ꞌüsüs nsem nun Dios lal.
Pꞌa jyawca nun jis enemigopan ca ncul,
ꞌamá neꞌaj ca mpaꞌtacj potjaqué tꞌasiyú.
Pues yupj ca tꞌasiyú mpatjam jun taꞌá,
nun ma polel nlawú.
Nun jis enemigopan ca pjü malala lis mijicj nun jis wa.
Ca jis müꞌüꞌnacj neꞌaj patjá.
Pjü jis wa cjuwá ca nsem.
Pe pjaní ma ca casá maꞌajam pꞌa lal,
jis wa pópatsja jupj yas nam.
Dios nin tjejyama na nucopj la pꞌacj,
nun ma ponetsja Dios nin tjejyama,
mpes nin ca nu mpalas —tjevele Jesús.